от каквото и да било естество, различни от митата или другите мерки, посочени в член 27 от настоящото споразумение, налагани върху или във връзка с вноса или износа на стоки, са ограничени до размера на приблизителната стойност на извършените услуги и не представляват косвен начин за закрила на местните стоки, нито облагане за данъчни цели на вноса или износа.
 Раздел 3
 Нетарифни мерки
 Член 34
 Национално третиране
 Всяка от страните предоставя национално третиране по отношение на стоките на другата страна в съответствие с член III от ГАТТ от 1994 г., включително тълкувателните бележки към него. За тази цел член III от ГАТТ от 1994 г. и тълкувателните бележки към него се включват в настоящото споразумение и съставляват неразделна част от него.
 Член 35
 Ограничения на вноса и износа
 Никоя от страните не може да приема или поддържа каквато и да било забрана или ограничение или мярка с равностоен ефект върху вноса на стоки от другата страна или износа или продажбата за износ на стоки, предназначени за територията на другата страна, освен ако не е предвидено друго в настоящото споразумение или в съответствие с член XI от ГАТТ от 1994 г. и тълкувателните бележки към него. За тази цел член XI от ГАТТ от 1994 г. и тълкувателните бележки към него се включват в настоящото споразумение и съставляват неразделна част от него.
 Раздел 4
 Специфични разпоредби, свързани със стоките
 Член 36
 Общи изключения
 Никоя от разпоредбите на настоящото споразумение не се тълкува по начин, който възпрепятства приемането или прилагането от всяка една от страните на каквато и да е мярка в съответствие с членове XX и XXI от ГАТТ от 1994 г. и тълкувателните бележки към него, които са включени в настоящото споразумение и представляват неразделна част от него.
 Раздел 5
 Административно сътрудничество и координация с други държави
 Член 37
 Специални разпоредби относно административното сътрудничество
 1. Страните се споразумяват, че административното сътрудничество е от съществено значение за прилагането и контрола на преференциалното тарифно третиране, предоставено съгласно настоящата глава, и подчертават своите ангажименти в борбата с нередностите и измамите в сферата на митата, свързани с вноса, износа и транзита на стоки и тяхното поставяне под всякакъв друг митнически режим или процедура, включително мерки за забрана, ограничение и контрол.
 2. В случаите, в които едната страна е установила, въз основа на обективна документирана информация, липса на административно сътрудничество и/или наличие на нередности или измами съгласно тази глава от страна на другата страна, тя може временно да спре съответното преференциално третиране на въпросния(те) продукт(ти) в съответствие с настоящия член.
 3. За целите на настоящия член липса на административно сътрудничество за разкриване на митнически нередности или измами означава, inter alia:
 а)
 многократно неспазване на задълженията за проверка на произхода на съответния(те) продукт(и);
 б)
 многократен отказ или неоснователно закъснение при изпълнението и/или съобщаването на резултатите от последвалата проверка на доказателството за произход;
 в)
 многократен отказ или неоснователно закъснение при получаването на разрешение за провеждане на мисии за административно сътрудничество с цел проверка на автентичността на документите или точността на информацията за предоставяне на въпросното преференциално третиране.
